ရေသည်ပြဇာတ်

မေးခွန်း: စာဆိုဦးပုသည်သည် ရေသည်ပြဇာတ်တွင် နောက်ခံကာလဒေသကို မည်သို့ဖန်တီးထားသနည်း။
အဖြေ: ရေသည်ပြဇာတ်ကို ကုန်းဘောင်ခေတ်စာဆို ဦးပုညသည် ဘုရားဟောဂင်္ဂါမာလဇာတ်တော်ကို အခြေခံ၍
ရေးဖွဲ့ထားသည်။ ပြဇာတ်တွင် ဇာတ်လမ်း၊ ဇာတ်ကွက်၊ ဇာတ်ဆောင်နှင့် ကာလဒေသ နောက်ခံအဖွဲ့တို့သည်
အလွန်အရေးပါသည်။ ရေသည်ပြဇာတ်ကို ရေးဖွဲ့ရာတွင် ဇာတ်တော်ပါ ဇာတ်လမ်းအပြည်အစုံကို မယူဘဲ
အဓိကပြလိုသည့် ဇာတ်ကွက်ကို အခန်း(၅)ခန်း ခွဲ၍ ပြဇာတ်၏ ဦးတည်ချက်ဖြစ်သည့် လောဘတဏှာ၏
ကြောက်မက်ဖွယ်ကောင်းပုံ ကို ဇာတ်ရည်လည်အောင် ပုံဖော်ရေးဖွဲ့ ထားသည်။ ရေသည်ပြဇာတ်၏
ဇာတ်လမ်းအဖြစ်အပျက်ကာလမှာ တစ်နေ့တာကာလ၏ အဖြစ်အပျက်ဖြစ်ပြီး နောက်ခံ ဒေသများမှာ
ဗာရာဏသီနေပြည်တော်၊ ဗာရာဏသီမြောက်မျက်နှာ၊ တောင်မျက်နှာ၊ နန်းတော်နှင့် ဥယျာဉ်တော် စသည့်နေရာများ
ဖြစ်ကြပါသည်။
ရေသည်ပြဇာတ်၏ ကာလဒေသနောက်ခံအဖွဲ့များကို ပြဇာတ်ဆရာ၏ ဇာတ်ညွန်းစကားများနှင့်
ဇာတ်ဆောင်တို့၏ ပြောစကားများအရ သိနိုင်ပါသည်။ ရေသည်ပြဇာတ်ကို ပြဇာတ်ဆရာ၏ ဇာတ်ညွှန်းစကားဖြင့်
အစပျိုးထားရာ “ဇေယျတု သဗ္ဗမင်္ဂလံ”၊ ဗာရာဏသီပြည်ရှင် မင်းကြီး၏သားတော် ဥဒယကုမ္မာမင်းသား
တက္ကသိုလ်ပြည်သို့ ပညာသင်သွားစေ။ တက္ကသိုလ်ပြည်က အပြန်စခန်း၌ နားနေစေ”ဟူသော အဖွဲ့အရ
ဗာရာဏသီမင်းကြီး၏ သားတော်မှာ ဥဒယကုမ္မာမင်းသားဖြစ်ကြောင်း၊ တက္ကသိုလ်ပြည်သို့ ပညာသင်သွားကြောင်း၊
ပညာများသင်ယူတတ်မြောက်ပြီး၍ တက္ကသိုလ်ပြည်က ပြန်လာကြောင်း၊ အပြန်လမ်းစခန်းတစ်နေရာ၌ နားနေကြောင်း၊
ဇာတ်လမ်းအဖြစ်အပျက်နှင့် အချိန်ကာလတို့ကိုသိရှိပြီး လမ်းစခန်းတစ်နေရာ၌ နားနေကြောင်း ဒေသနောက်ခံတို့ကိုပါ
သိစေနိုင်သည့် ကာလဒေသနောက်ခံအဖွဲ့အဖြစ် ဖန်တီးထားပါသည်။
“၄င်းဗာရာဏသီမြို့မြောက်မျက်နှာက ရေရောင်းယောက်ျားထွက်ဆိုရန် စကား...”ဟူသော ဇာတ်ညွှန်း
စကားအရ ဗာရာဏသီမြို့မြောက်အရပ်ဒေသ၌ ရေသည်ယောက်ျား ရေရောင်းရကြောင်း ဖော်ပြနေသော
ကာလဒေသနောက်ခံအဖွဲ့ဖြစ်ပါသည်။ “မြို့တောင်မျက်နှာက ရေရောင်းမိန်းမ ထွက်ဆိုရန်စကားမှာ”ဟူသော
အဖွဲ့အရ ရေသည်မိန်းမသည် ဗာရာဏသီမြို့တောင်မျက်နှာအရပ်၌ ရေရောင်းရသူဖြစ်ကြောင်း၊ ဇာတ်ဆောင်တို့၏
အလုပ်အကိုင်နှင့် နေရာဒေသတို့ကို ဖော်ပြပေးနေသော ကာလဒေသနောက်ခံအဖွဲ့ ဖြစ်ပါသည်။ “ကိုးမျက်စုံ
မှန်ဝိုင်းလယ်က၊ ရေသည်ကို နေမမြင်ရအောင်၊ အိုးပင်တော်မူလိုက်စမ်း မောင်ကြီးရှင်”ဟူသော ရေသည်မ၏



ဆိုင်းဆင့်စကားအရ “နေမမြင်ရအောင်”ဟူသောအဖွဲ့ဖြင့် နေမမြင်ခင် ရေရောင်းရချိန်၊ နံနက်စောစော
ရေရောင်းထွက်ချိန် ဖြစ်ကြောင်း အချိန်ကာလနောက်ခံအဖွဲ့အဖြစ် ဖန်တီးထားပါသည်။
“တက္ကသိုလ်ပြည်ကပြန်သော မင်းသားထ၍၊ ပြည်တော်သို့ရောက်စေ၊ ခမည်းတော်လွန်နှင့် သောကြောင့်
မှူးမတ်တို့က နန်းတင်၊ နန်းသိမ်းပွဲခံ ...”ဟူသော ဇာတ်ညွှန်းစကားအရ လမ်းစခန်း၌ နားနေသော မင်းသားနေပြည်
တာ်သို့ရောက်ကြောင်း၊ ခမည်းတော် နတ်ရွာစံသဖြင့် မှူးမတ်တို့က နန်းတင်လိုက်ကြောင်း၊ နန်းသိမ်းပွဲခံချိန်ဖြစ်ကြောင်း၊
ဇာတ်လမ်းအဖြစ်အပျက်နှင့်တကွ ကာလဒေသတို့ကိုပါ ဖော်ပြပေးသော ကာလဒေသနောက်ခံအဖွဲ့ ဖြစ်ပါသည်။
အထက်က ရေသည်ယောက်ျားနှင့် ရေသည် မိန်းမတို့တွေ့ ကြရာ မိန်းမကဆိုရန်”ဟူသော ဇာတ်ညွှန်းစကားအရ
ရေသည်ယောက်ျားနှင့် ရေသည်မိန်းမတို့ လမ်းခုလတ်တစ်နေရာ၌ တွေ့ဆုံကြကြောင်း ဇာတ်ကြောင်းအဖြစ်အပျက်နှင့်
တွေ့ဆုံရာနေရာ၊ တွေ့ဆုံချိန်ကို ဖော်ပြပေးသော ကာလဒေသနောက်ခံအဖွဲ့အဖြစ် ဖန်တီးထားပါသည်။
ရေသည်ယောက်ျားနှင့် ရေသည်မိန်းမတို့တွေ့ဆုံပြီး ရေသည်ယောကျာ်းက ရေသည်မိန်းမအား
လက်ထပ်ခွင့်တောင်းရာ ဗာရာဏသီမြို့မြောက်အရပ်မြို့ရိုးကြား၌ ဝှက်ထားခဲ့သော ပဲဝက်ငွေကို ကြိုက်ကြေးတင်မှ
လက်ခံမည်ဖြစ်ကြောင်းပြောသဖြင့် ငွေသွားယူစဉ် နန်းမြင့်ပေါ်က ဥဒယမင်းကြီးမြင်ရာ “ငါဘုရင်သည်
ဥကင်ညာမော်၊ နန်းမြင့်ပေါ်က၊ ရွေးတော်ယူပြင်၊ ရုံးရှေ့ခွင်သို့” ဟူသော အမတ်ကြီးများအား ပြောနေသော
ဥဒယမင်းကြီး၏ ပြောစကားအရ ဒေသနောက်ခံအဖွဲ့မှာ နန်းမြင့်တစ်နေရာဖြစ်ပြီး နန်းတော်အရှေ့မျက်နှာတံခါးသို့
မှန်ပြောင်းဖြင့် ကြည်နေချိန်ဖြစ်ကြောင်း၊ ကာလဒေသနောက်ခံအဖွဲ့အဖြစ် သိရပါသည်။ “လူတစ်ယောက်ဟာ
အပူမစဲ၊ မီးလောက်ရဲတဲ့၊ သဲပြင်သာမှာ၊ နေဝါညီးညီး၊ မွန်းတည့်တုန်းနေ”ဟူသောအဖွဲ့သည် ရေသည်
ယောက်ျားပြေးလွှားနေသောအချိန်မှာ မွန်းတည့်ချိန် ဖြစ်ကြောင်း၊ သဲပြင်မှာ မီးလောက်ရဲရဲပူနေကြောင်း၊
အချိန်ကာလနှင့် နေရာဒေသတို့ကို ဖော်ပြပေးနေသော ကာလဒေသ နောက်ခံအဖွဲ့အဖြစ် ဖန်တီးထားပါသည်။

ဥဒယမင်းကြီးက ရေသည်ယောက်ျားအား သနားတော်မူ၍ အိမ်ရှေ့မင်းအရာ အပ်နှင်းလိုက်ကြောင်း
အိမ်ရှေ့မင်းပြောစကားအရ “ထွတ်မင်းဖျားက၊ သနားကြည်ဖြူ၊ မြှောက်စားတော်မူသောကြောင့်၊ ကြီးထူးစည်းစိမ်၊
စံရွှေအိမ်နှင့် ချမ်းငြိမ်ကြည်မြေ့၊ တန်ခိုး၊ အိမ်ရှေ့အရာ ရပေပြီ”ဟူသော အဖွဲ့အရ အိမ်ရှေ့မင်းသည်
ဗာရာဏသီပြည်တစ်ဝက်ကို အိမ်ရှေ့မင်းစည်းစိမ်ဖြင့်ရပြီး မြောက်စံအိမ်တော်၌ စံစားနေရကြောင်း၊
အိမ်ရှေ့မင်းဖြစ်နေချိန် အချိန်ကာလနှင့် မြောက်စံတော်၌ စံစားနေရသော ဒေသနောက်ခံအဖွဲ့အဖြစ် ဖန်တီးထား
ပါသည်။
ရေသည်အိမ်ရှေ့မင်းဖြစ်ပြီး ရေသည်မကိုလည်း အတွင်းဝန်တို့အား ရှာဖွေခိုင်းပြီးရလာသော် အိမ်ရှေ့မိဖုရား
မြှောက်တင်ပြီး အိမ်ရှေ့မင်းနှင့် ဥဒယမင်းကြီးတို့ ဥယျာဉ်ထွက်တော်မူရာ ဥယျာဉ်သို့ရောက်သော် “သက်ရှူ
ဖြောင့်ဖြောင့်၊ စိုးမနှောင်ဘဲ၊ ငါ့ပေါင်ထက်မှာ၊ စက်တော်ခေါ်လို့၊ ပျော်တော်မူရှာလေသည်”ဟူသောအဖွဲ့အရ
အိမ်ရှေ့မင်း၏ ပေါင်ပေါ်မှာ ဥဒယမင်းကြီး အိပ်ပျော်နေစဉ် အိမ်ရှေ့မင်းက သတ်ရန်ကြံစည်၍ ဗာရာဏသီပြည်ကို
တစ်ပါးတည်းမင်းပြုရန် စိတ်ယုတ်များ ပေါ်လာကြောင်း ဇာတ်လမ်းအဖြစ်အပျက်နှင့်တကွ သတ်ရန် ကြံစည်ချိန်၊
သတ်ရန်ကြံစည်ရာနေရာတို့ကို ဖော်ပြပေးသည့် ကာလဒေသနောက်ခံအဖွဲ့တို့ဖြင့် ဖန်တီးထားပါသည်။
ဥဒယမင်းကြီးအားသတ်ရန် ကြံစည်မိသည့်အပြစ်ကို မှားမှန်းသိ၍ မင်းကြီးအားတောင်းပန်ပြီး တောထွက်ရန်
ခွင့်ပန်ရာ ခွင့်ပြုသဖြင့် အိမ်ရှေ့မင်းက အိမ်ရှေ့မိဖုရားအား ပြောကြားသောစကားတွင် “ရွှေစင်ခဲကို၊ မိုက်မဲတွေဝေ၊
မှားမိချေ၍၊ နေမဖြောင့်ပြီ၊ တဏှာမစပ်၊ အာရုံဖြတ်လို့၊ မြိုင်ရပ်ကို မှီတော့မယ်”ဟူ၍ တောထွက်တော့မည်အကြောင်း
ဥယျာဉ်တွင်း၌ ပြောဆိုချိန် ဇာတ်လမ်းအဖြစ်အပျက် နှင့်တကွ ကာလဒေသနောက်ခံအဖွဲ့ကို သိနိုင်ပါသည်။ ပြဇာတ်၊
ဇာတ်လမ်းနိဂုံး၌ “အိမ်ရှေ့မင်း တောထွက်စေ။ မင်းသမီး လိုက်စေ။ ဥယျာဉ်တော်ကမင်းကြီး နန်းတော်သို့



ပြန်စေ ...”ဟူသော ပြဇာတ်ဆရာ၏ နိဂုံးပါဇာတ်ညွှန်းစကားအရ ရေသည်ပြဇာတ်သည် ဥယျာဉ်တွင်းတစ်နေရာ၌ပင်
ဇာတ်လမ်းအဆုံးသတ်ကြောင်း ကာလဒေသ နောက်ခံအဖွဲ့အဖြစ် သိရှိရပါသည်။
အချုပ်ဆိုရသော် ရေသည်ပြဇာတ်သည် ဇာတ်တော်ကြီးတစ်ခုလုံးကို “တစ်နေ့တာအဖြစ်အပျက်
ဇာတ်လမ်းအဖြစ်” တင်ဆက်ရသည်ဖြစ်ရာ အကျဉ်းချုပ်လိုသည့်နေရာတွင် ပြဇာတ်ဆရာ၏ ဇာတ်ညွှန်းစကားဖြင့်
အကျဉ်းချုပ်လိုက်ရပေသည်။ ဤဇာတ်ညွှန်းစကားတို့သည် ဇာတ်လမ်းကို မထိခိုက်စေဘဲ အချိတ်အဆက်မိအောင်
တင်ပြနိုင်သည့်အပြင် ဇာတ်လမ်း၏ ကာလဒေသ နောက်ခံအဖွဲ့တို့ကိုလည်း ပေါ်လွင်စေပါသည်။ သို့ဖြစ်ရာ
ရေသည်ပြဇာတ်၏ ဇာတ်လမ်းအဖြစ်အပျက်နှင့် ဇာတ်ဆောင်တို့၏ အမူအရာတို့ကို ပီပြင်အောင် ဖော်ပြနိုင်စွမ်းရှိသော
ကာလဒေသနောက်ခံအဖွဲ့များကြောင့် ရေသည်ပြဇာတ်မှာ ထင်ရှားရခြင်း ဖြစ်ပါသည်။